ไฟแนนซ์ทูเดย์
ชักจะยังไงๆ อยู่ กับเรื่องที่ ธีระชัย ภูวนาถนรานุบาล รมว.คลัง
13 ม.ค. 2555

ชักจะยังไงๆ อยู่ กับเรื่องที่ ธีระชัย ภูวนาถนรานุบาล รมว.คลัง 
โดย..ภูคา
สั่งให้ มนัส แจ่มเวหา รองปลัดกระทรวงการคลัง เป็นประธานสอบข้อเท็จจริง หลังมีการทำหนังสือร้องเรียนเกี่ยวกับกรณีการปล่อยสินเชื่อโดยไม่ชอบของธนาคารออมสิน รวมถึงมีการร้องเรียนจากพนักงานของธนาคารว่าไม่ได้รับความเป็นธรรมจากการแต่งตั้งรองผู้อำนวยการ รวมถึงกรณีบัตรสนเท่ห์ร้องเรียนเรื่องการใช้งบประมาณในการทำกิจกรรมเพื่อสังคม (ซีเอสอาร์) ในโครงการวิทยุชุมชนในปีที่ผ่านมาสูงถึง 89 ล้านบาท 
งานนี้ เลอศักดิ์ จุลเทศ ผู้อำนวยการธนาคารออมสิน ที่เจองานเข้าถึงกับส่ายหัวเป็นงงกับเรื่องที่ถูกสอบ โดยเฉพาะเรื่องการปล่อยสินเชื่อทั้งสามกรณี เพราะที่ผ่านมาธนาคารยังไม่ได้อนุมัติสินเชื่อให้ตามที่เสนอ เพราะลูกค้ายังไม่สามารถปฏิบัติได้ตามเงื่อนไขที่ธนาคารเสนอไป ประกอบกับการอนุมัติสินเชื่อจะต้องมีคณะกรรมการสินเชื่ออนุมัติ 
ส่วนเรื่องบัตรสนเท่ห์เกี่ยวกับงบสนับสนุนวิทยุชุมชนได้ข่าวว่า งานนี้ได้ข่าวเป็นงาน “คุณขอมา” ในสมัยรัฐบาลก่อน ซึ่งเข้าใจว่าธนาคารรัฐทุกแห่งต้องควักตังค์จ่ายงบตัวนี้กันทั้งน้าน ส่วนเรื่องการแต่งตั้งพนักงานไม่เป็นธรรมนั้น อันนี้ต้องไปสืบดู แต่ “เลอศักดิ์” บอกว่า ทุกกรณีมีขั้นตอนการดำเนินงานที่ถูกต้อง รับรองการ์ดดีไม่มีตก 
ข้อมูลลึกๆ ถึงตอนนี้ จุไรรัตน์ ปันยารชุน อดีตกรรมการผู้จัดการบรรษัท บริหารสินทรัพย์ไทย (บสท.) น่าจะโบกมือบ๊ายบายตำแหน่งว่าที่ กรรมการผู้จัดการ ธนารักษ์พัฒนาสินทรัพย์ (ธพส.) คนใหม่ไปแน่นอนเสียแล้ว แม้ว่าที่ผ่านมา จุไรรัตน์ มีคะแนนนำสูงสุดในการคัดเลือกเอ็มดีคนใหม่ของ ธพส. แต่เหตุผลที่ทำให้ยังไม่สามารถตกลงกันได้ ไม่รู้ว่าเป็นเรื่องวิสัยทัศน์ในการทำงานที่ยังไม่ถูกใจ หรือเรื่องค่าตัวที่สูงเกินไป งานนี้ต้องรอถามท่านประธาน ธพส.คนใหม่ คือ นริศ ชัยสูตร อธิบดีกรมบัญชีกลางว่าจะเดินหน้าสรรหาคนใหม่หรือไม่อย่างไรกันต่อไป